ܣܢܝܩܘܬ݂ܐ‬‬‬ / Sniquṯo
author: Havo Piro
edition published: 2020
language: tru
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ (http://creativecommons.org/licenses/by/4.0/)

ܡܷܢ ܝܐ ܐܝ ܣܢܝܩܘܬ݂ܐ؟

ܡܷܢ ܟܳܐܒܰܥܠܶܗ ܠܘ ܒܰܪܢܳܫܐ؟

ܠܘ ܒܰܪܢܳܫܐ ܟܳܐܒܰܥܠܶܗ ܡܶܩܷܡ ܡܶܐ ܟܘܠ ܡܶܕܶܐ ܡܘܟܠܐ، ܫܬܳܝܐ، ܒܰܝܬܐ، ܠܒܘܫܶܐ ܘܚܘܒܐ ܠܰܫܰܢ ܩܳܕܰܪ ܥܳܝܰܫ.

ܠܰܫܰܢ ܐܰܣ ܣܢܷܩܘܳܬ݂ܶܐ ܕܘ ܒܰܪܢܳܫܐ ܕܟܷܡܠܝ ܒܰܝܢ ܐܘ ܟܶܢܫܐ، ܠܰܙܷܡ ܚܰܐ ܕܐܳܕ݂ܰܥ ܐܰܝܕܰܪܒܐ ܡܛܰܟܣܶܐ ܢܶܐ ܐܰܪ ܪܘܟܳܒܶܐ ܟܷܢܫܳܝܶܐ (gesellschaftliche Strukturen).

ܐܘ ܒܰܪܢܳܫܐ ܐܝܢܰܩܠܰܐ ܕܗܳܘܶܠܶܗ ܣܢܝܩܘܬ݂ܐ، ܟܝܬ ܫܘܘܳܠܐ، ܡܷܩܩܰܐ ܐܘܠܨܰܝܬܐ ܝܐ ܐܝ ܣܢܝܩܘܬ݂ܐ ܠܰܫܰܢ ܐܝ ܣܢܝܩܘܬ݂ܐ ܟܷܡܠܐ؟

ܡܰܬ݂ܠܐ:

‐ ܕܠܐ ܡܘܟܠܐ ܘܕܠܐ ܫܬܳܝܐ ܚܰܐ ܠܰܝܒܶܗ ܥܳܝܰܫ. ܐܘ ܒܰܪܢܳܫܐ ܠܰܙܷܡ ܕܡܶܐ ܙܰܒܢܐ ܠܙܰܒܢܐ ܐܳܟ݂ܰܠ ܘܫܳܬܶܐ ܠܰܫܰܢ ܩܳܕܰܪ ܥܳܝܰܫ.

‐ ܕܠܐ ܬܱܠܱܦܳܢ ܕܝ ܐܝܕ݂ܐ (Handy) ܟܝܒܶܗ ܚܰܐ ܥܳܝܰܫ، ܐܶܠܐ ܣܰܓܝ ܢܳܫܶܐ ܟܷܬܬܶܗ ܐܝ ܣܢܝܩܘܬ݂ܐ ܕܘ ܬܱܠܱܦܳܢ ܕܝ ܐܝܕ݂ܐ.

ܐܘ ܡܰܬ݂ܠܰܢܐ ܟܳܡܰܚܘܶܐ ܛܰܘܘܐ، ܐܰܣ ܣܢܷܩܘܳܬ݂ܶܐ ܡܷܢ ܕܰܪܓ݂ܐ ܟܷܬܬܶܗ. ܒܝ ܩܰܡܰܝܬܐ ܚܰܐ ܠܰܙܷܡ ܕܷܡܟܰܡܰܠ ‌ܐܰܣ ܣܢܷܩܘܳܬ݂ܶܐ ܕܩܳܕܰܪ ܚܰܐ ܥܳܝܰܫ ܟ݂ܘܕ ܡܘܟܠܐ، ܒܰܝܬܐ، ܠܒܘܫܶܐ ܘܒܷܬ݂ܷܪ ܟܳܐܬ݂ܷܢ ܐܰܣ ܣܢܷܩܘܳܬ݂ܐ ܕܘ ܒܰܪܢܳܫܐ ܕܟܷܬܢܶܐ ܕܝܠܳܢܳܝܶܐ ܟ݂ܷܕ ܬܱܠܱܦܳܢ ܕܝ ܐܝܕ݂ܐ، ܪܰܕ݂ܰܝܬܐ ܘܓ݂ܶܝܪ ܡܶܕܳܢܶܐ. ܐܰܝܢܰܐ ܣܢܝܩܘܬ݂ܐ ܠܰܙܷܡ ܕܟܷܡܠܐ ܠܰܫܰܢ ܐܘ ܒܰܪܢܳܫܐ ܕܩܳܕܰܪ ܚܳـܝܶܐ ܘܐܰܝܢܰܐ ܣܢܝܩܘܬ݂ܐ ܚܰܐ ܟܝܒܶܗ ܡܰܟܠܶܠܰܗ.

ܐܰܣ ܣܢܷܩܘܳܬ݂ܶܐ ܟܘܠ ܢܰܩܠܰܐ ܟܳܡܰܚܘܷܢ ܕܐܘ ܒܰܪܢܳܫܐ ܕܟܷܬܠܶܗ ܡܶܕܶܐ ܢܳܩܘܨܐ (ܒܨܝܪܐ) ܘܐܝ ܒܨܝܪܘܬ݂ܐ ܕܐܘ ܒܰܪܢܳܫܐ ܕܟܷܬܠܶܗ، ܐܘ ܢܝܫܰܝܕ݂ܰܗ ܟܶܡܳܠܐ ܝܐ.

ܐܘ ܒܰܪܢܳܫܐ ܟܳܡܷܚܫܰܘ ܒܨܝܪ ܢܰܦܫܐ. ܡܰܘܟ݂ܰܐ ܟܷܬܠܶܗ ܟܘܠ ܙܰܒܢܐ ܠܗܝܩܘܬ݂ܐ ܕܡܰܩܷܡ ܐܝ ܒܨܝܪܘܬ݂ܰܝܕ݂ܶܗ.

‐ ܐܘ ܒܰܪܢܳܫܐ ܡܷܢ ܒܨܝܪܘܬ݂ܐ ܟܷܬܠܶܗ؟

‐ ܡܷܢ ܡܰܘܗܒܳܬ݂ܶܐ ܟܷܬܠܶܗ ܐܘ ܒܰܪܢܳܫܐ، ܠܰܫܰܢ ܕܡܰܩܷܡ ܐܝ ܒܨܝܪܘܬ݂ܰܝܕ݂ܶܗ؟

ܐܝ ܡܰܝܬܝܳܢܘܬ݂ܐ ܢܰܦܫܳܢܰܝܬܐ ܠܰܝܒܰܗ ܟܷܡܠܐ، ܐܝܢܰܩܠܰܐ ܚܰܐ ܕܠܐ ܗܳܘܶܠܶܗ ܪܶܢܝܐ ܟܰܡܝܠܐ ܡܝ ܢܰܦܫܰܝܕ݂ܶܗ. ܡܰܘܟ݂ܰܐ ܐܘܠܨܳܝܐ ܝܐ ܚܰܐ ܕܷܡܫܰܝܰܠ:

ܡܷܢ ܝܰܠܷܦܢܐ ܒܝ ܢܷܥܡܘܬ݂ܰܝܕ݂ܝ / ܥܠܰܝܡܘܬ݂ܰܝܕ݂ܝ؟

ܡܷܢ ܢܝܫܐ / ܢܝܫܶܐ ܟܷܬܠܝ؟

ܐܰܝܢܰܐ ܢܝܫܶܐ ܚܰܐ ܟܝܒܶܗ ܡܟܰܡܰܠ؟

ܡܷܢ ܗܝـܝܘܬ݂ܐ ܟܷܬܠܝ؟

ܒܝ ܡܥܰܕܪܳܢܘܬ݂ܐ ܕܰܫ ܫܘܘܳܠܰܢܝ ܚܰܐ ܟܝܒܶܗ ܡܟܰܡܰܠ ܐܝ ܡܰܝܬܝܳܢܘܬ݂ܐ ܢܰܦܫܳܢܰܝܬܐ. ܒܥܰܝܢܝ ܙܰܒܢܐ ܟܷܡܠܝ ܒܘ ܫܷܟܠܰܢܐ ܐܰܣ ܣܢܷܩܘܳܬ݂ܶܐ ܕܘ ܒܰܪܢܳܫܐ.

Sniquṯo

Mën yo i sniquṯo?

Mën kobacle lu barnošo?

Lu barnošo kobacle meqëm me kul mede muklo, štoyo, bayto, lbuše w ḥubo lašan qodar coyaš.

Lašan as snëqwoṯe du barnošo d këmli bayn u kenšo, lazëm ḥa d oḏac aydarbo mṭakse ne ar rukobe kënšoye (gesellschaftliche Strukturen). U barnošo inaqla d howele sniquṯo, kit šuwolo, mëqqa ulṣayto yo i sniquṯo lašan i sniquṯo këmlo?

Maṯlo:

- dlo muklo w dlo štoyo ḥa laybe coyaš. U barnošo lazëm d me zabno l zabno oxal w šote lašan qodar coyaš.

- dlo täläfon di iḏo (Handy) kibe ḥa coyaš, elo sagi noše këtte i sniquṯo du täläfon di iḏo.

U maṯlano komaḥwe ṭawwo, as snëqwoṯe mën darġo këtte. Bi qamayto ḥa lazëm dë mkamal as snëqwoṯe d qodar ḥa coyaš xud muklo, bayto, lbuše w bëṯër koṯën as snëqwoṯo du barnošo d këtne dilonoye xëd täläfon di iḏo, raḏayto w ġer medone. Ayna sniquṯo lazëm d këmlo lašan u barnošo d qodar ḥoye w ayna sniquṯo ḥa kibe maklela.

As snëqwoṯe kul naqla komaḥwën d u barnošo d këtle mede noquṣo (bṣiro) w i bṣiruṯo d u barnošo d këtle, u nišayḏa kemolo yo.

U barnošo komëḥšaw bṣir nafšo. Mawxa këtle kul zabno lhiquṯo d maqëm i bṣiruṯayḏe.

- U barnošo mën bṣiruṯo këtle?

- Mën mawhboṯe këtle u barnošo, lašan d maqëm i bṣiruṯayḏe?

I maytyonuṯo nafšonayto layba këmlo, inaqla ḥa d lo howele renyo kamilo mi nafšayḏe. Mawxa ulṣoyo yo ḥa dë mšayal:

Mën yalëfno bi nëcmuṯayḏi/claymuṯayḏi?

Mën nišo/niše këtli?

Ayna niše ḥa kibe mkamal?

Mën hiyuṯo këtli?

Bi mcadronuṯo daš šuwolani ḥa kibe mkamal i maytyonuṯo nafšonayto. B cayni zabno këmli bu šëklano as snëqwoṯe du barnošo.